《孟冬亲享礼成有述》
明代·黄佐

天眷有明，全付寰宇。苍精洞照，黄垆孔膴。三极荐馨，百祇协矩。

列圣受之，灵承于旅。御历执符，率循伦序。皇帝睿圣，克配舜禹。

河澄献瑞，虹流烛渚。龙飞虎变，奋迹南楚。躬发人文，志蕴神武。

亲以孝崇，民以仁煦。望日就云，有睎匪𧶳。绍我毅皇，光于烈祖。

敷天之下，欢讴忭舞。庆宵葱茜，宸景晰旿。更化图新，主敬作所。

休否成泰，亨屯干蛊。如彼巨室，饬厥藻斧。如彼天道，以凉我暑。

皇帝笃友，室家哀素。遗大投艰，创深痛钜。康陵告竣，乃正当宁。

乃于孟冬，乃卜乃簿。乃谋乃惟，乃集有瞽。乃陈广乐，享七庙主。

虡业崇牙，乃县乃树。箾筦琴瑟，应田柷敔。钦钦维庸，逢逢维鼓。

作麟仪凤，吼鲸动虡。镗鎝铿訇，匪淫匪怒。佾舞洋洋，拜伏昂俯。

既备既调，既优既拊。大乐展奏，既协雅部。皇帝乃驾，斋宫往吾。

周庐星列，阁道宵抒。中貂肃队，金吾设卤。千官景从，接圭联组。

龙旗云丽，凤盖霞举。和鸾韵风，旭旭许许。亦既戒止，殚我丹腑。

维精维诚，神若可睹。赫赫肸蚃，恍恍笑语。左右赞相，将事黎暏。

揭虔妥灵，孰敢有侮。奉璋具鬯，濯鼎及卣。亦有藉茅，大羹玄酒。

有粱有秬，有稷有黍。陈彼巨豆，大房鸿俎。腒䐹醢酖，脾臄及鯆。

䨲鹿维炙，载有鲜羽。皇帝乃奠，盘辟拜頫。有祝伊弁，稽首覼謱。

会精思成，灌我清醑。神其来止，歆我簋簠。陟降左右，昭穆萃聚。

神其归止，祥飙灵雨。云舆纾徐，星骥容与。光景缤纷，绛霄翔栩。

皇帝孝谨，拜受神胙。神锡皇帝，千祥百嘏。室家之壸，眉寿黄耇。

执冒端委，作民父母。于万斯年，永有中土。神锡皇帝，股肱心膂。

翼以皋夔，从以周吕。纳谋和衷，同德夹辅。于万斯年，匹休扶珇。

神锡皇帝，丰年亡窭。懞懞瑞麦，与与祥稆。陈红相因，充满仓庾。

于万斯年，下民奠处。神锡皇帝，聪明中度。天临海镜，贤登佞去。

消彼獝狘，凿齿猰貐。于万斯年，无有喔咻。神锡皇帝，福女毋拒。

于万斯年，永其福女。皇帝孝谨，拜受神祚。怀福载归，詹恋堂庑。

采齐奏节，言旋禁籞。出御端门，赐群臣脯。徽仪熙穆，从容燕誉。

如天之泽，如露之湑。万国同庆，龙德斯普。于万斯年，孝享受祜。

于万斯年，埏垓顺叙。于万斯年，有明之绪。微臣作诗，用继商鲁。

作者简介：（1490—1566）明广东香山人，字才伯，号泰泉。正德十六年进士，选庶吉士，授编修。出为江西提学佥事，旋改督广西学校。弃官归养，久之起右春坊右谕德，擢侍读学士，掌南京翰林院事。与大学士夏言论河套事不合，寻罢归，日与诸生论道。学从程、朱为宗，学者称泰泉先生。所著《乐典》，自谓泄造化之秘。卒，赠礼部右侍郎，谥文裕。